ΓΡΑΠΤΗ ΕΡΩΤΗΣΗ P-2441/03

υποβολή: Marianne Thyssen (PPE-DE) προς την Επιτροπή

(16 Ιουλίου 2003)

Θέμα: Λειτουργία των εθνικών αρχών ανταγωνισμού

Η Επιτροπή στην νέα αντίληψή της για την πολιτική του ανταγωνισμού επέλεξε την μεγαλύτερη αποκέντρωση. Οι συμμετέχοντες στην αγορά πρέπει, περισσότερο απ' ότι στο παρελθόν, να κάνουν χρήση των εθνικών αρχών ανταγωνισμού. Μ' αυτό τον τρόπο οι εθνικές αρχές ανταγωνισμού αποκτούν μεγαλύτερη ευθύνη.

Τα πλεονεκτήματα και τα μειονεκτήματα του συστήματος αυτού παρουσιάστηκαν πολλές φορές σε δημόσια φόρουμ. Για να μπορέσει να αποδώσει τα μέγιστα η νέα αυτή αντίληψη, πρέπει οι εθνικές αρχές ανταγωνισμού να λειτουργούν στην εντέλεια.

Μπορεί να αναφέρει η Επιτροπή εάν έχει πληροφορηθεί με ποιόν τρόπο πληρούν τα καθήκοντά τους οι εθνικές αρχές ανταγωνισμού· Εάν ναι, μπορεί να αναφέρει η Επιτροπή ποιά είναι η κατάσταση των πραγμάτων· Εάν όχί, δεν θεωρεί η Επιτροπή ευκταίο να θεσπίσει κάποιου είδους σύστημα παρακολούθησης·

Απάντηση του κ. Monti εξ ονόματος της Επιτροπής

(12 Αυγούστου 2003)

Η λειτουργία των εθνικών αρχών ανταγωνισμού καθορίζεται κατά πρώτο λόγο από το νομικό πλαίσιο στο οποίο ασκούν τις δραστηριότητές τους οι αρχές αυτές. Αυτή τη στιγμή, οι περισσότερες εθνικές νομοθεσίες προσαρμόζονται στο νέο σύστημα εφαρμογής του κοινοτικού δικαίου του ανταγωνισμού, όπως καθορίστηκε από τον κανονισμό (ΕΚ) αριθ. 1/2003 της 16ης Δεκεμβρίου 2002 σχετικά με την εφαρμογή των κανόνων του ανταγωνισμού που προβλέπονται στα άρθρα 81 82 της συνθήκης(1). Η Επιτροπή παρακολουθεί προσεκτικά τις προσαρμογές αυτές των εθνικών νομοθεσιών, ώστε να διασφαλιστεί η συνοχή τους με τον εν λόγω κανονισμό.

Όσον αφορά τη γενικότερη λειτουργία των εθνικών αρχών του ανταγωνισμού στο εν λόγω νομικό πλαίσιο, η Επιτροπή θα ήθελε να παραπέμψει το Αξιότιμο Μέλος στην ετήσια σύσταση του Συμβουλίου για τους γενικούς προσανατολισμούς των οικονομικών πολιτικών των κρατών μελών και της Κοινότητας που, μεταξύ άλλων, δίνει μια ενημερωμένη επισκόπηση της λειτουργίας των εθνικών αρχών του ανταγωνισμού(2). Στο ίδιο αυτό πλαίσιο, η Επιτροπή επιθυμεί να επισημάνει στο Αξιότιμο Μέλος ότι ο Οργανισμός Οικονομικής Συνεργασίας και Ανάπτυξης (ΟΟΣΑ) προβαίνει τακτικά σε αξιολόγηση των αρχών του ανταγωνισμού σύμφωνα με τη λεγόμενη αξιολόγηση από ομοτίμους, που περιέχει πολύτιμες πληροφορίες σχετικά με τις επιδόσεις των εθνικών αρχών του ανταγωνισμού(3). Τόσο η σύσταση του Συμβουλίου για τους γενικούς προσανατολισμούς των οικονομικών πολιτικών όσο και η αξιολόγηση από ομοτίμους του ΟΟΣΑ περιλαμβάνουν επίσης συγκεκριμένες συστάσεις για τη βελτίωση της λειτουργίας των εθνικών αρχών του ανταγωνισμού.

Τέλος, όσον αφορά την εφαρμογή του κοινοτικού δικαίου του ανταγωνισμού από τις εθνικές αρχές του ανταγωνισμού σε μεμονωμένες περιπτώσεις, η Επιτροπή παραπέμπει το Αξιότιμο Μέλος στην ετήσια έκθεσή της για την πολιτική του ανταγωνισμού, στην οποία δίνει μία συνολική άποψη της εφαρμογής αυτής(4). Εξάλλου, από της 1ης Μαΐου 2004, οι εθνικές αρχές του ανταγωνισμού θα ενημερώνουν την Επιτροπή για τη γραμμή δράσης που προτίθενται να ακολουθήσουν, προτού εφαρμόσουν το κοινοτικό δίκαιο του ανταγωνισμού. Οι εκ των προτέρων αυτές πληροφορίες θα συμβάλουν αναμφίβολα στην συνεκτικότητα της εφαρμογής του κοινοτικού δικαίου του ανταγωνισμού εκ μέρους των εθνικών αρχών.

(1) ΕΕ L 1 της 4.1.2003.

(2) http://ue.eu.int/emu/en/index.htm.

(3) http://www.oecd.org/home/.

(4) http://europa.eu.int/comm/competition/annual_reports/.